el el el el el id el el el el el el el el el el en el el el el el en el el el el el el el el el el el el el el el el el el en el el en el el en el el en el el el
Ένα άγνωστο ναυάγιο που μέχρι στιγμής έχει ξεβράσει τρία πτώματα στις ακτές της Λέσβου φέρνει ξανά μνήμες του 2015 επιβεβαιώνοντας τους χειρότερους φόβους των κατοίκων του νησιού για τη συνεχιζόμενη τραγωδία. Σύμφωνα με το ρεπορτάζ της Μυρσίνης Τζινέλλη στην ΕΡΑ Αιγαιου άλλη μια σορός  εντοπίστηκε σήμερα το πρωί σε θαλάσσια περιοχή του Μανταμάδου.
Πρόκειται για το τρίτο περιστατικό μέσα σε διάστημα μιας εβδομάδας. Την προηγούμενη Κυριακή εντοπίστηκε η σορός ενός κοριτσιού που σύμφωνα με τον ιατροδικαστή του νοσοκομείου Μυτιλήνης κ. Νούσια, ο θάνατός του οφείλεται σε πνιγμό και βρισκόταν στη θάλασσα τουλάχιστον για 10 ημέρες.
Χθες εντοπίστηκε ένα αγόρι, επίσης σε προχωρημένη σήψη και σήμερα το πρωί εντοπίστηκε στην ευρύτερη περιοχή και τρίτη σορός . Αύριο θα γίνει νεκροψία στα δυο αυτά περιστατικά όπως είπε στην ΕΡΤ ΑΙΓΑΙΟΥ ο κύριος Νούσιας, αλλά οι λιμενικές αρχές υποθέτουν ότι πρόκειται για ναυάγιο με πρόσφυγες που συνέβη όμως δεν έγινε αντιληπτό καθώς δεν υπάρχει καμία αναφορά ούτε από τις απέναντι τουρκικές αρχές ούτε από τη Frontex, και το ρεύμα μετέφερε τις σορούς στις ακτές της Λέσβου.
Οι 3 ανακοινώσεις από τη Λιμενική Αρχή :
Εντοπίστηκε, πρωινές ώρες σήμερα 11-11-2017, μία (01) σορός ανδρός, αγνώστων λοιπών στοιχείων, επί της ακτής στη θαλάσσια περιοχή Παληός Μανταμάδου ν. Λέσβου.
Η ανωτέρω σορός ανδρός σε σήψη, έφερε μπλε τζιν παντελόνι, ενώ μεταφέρθηκε στο ”ΒΟΣΤΑΝΕΙΟ” Γενικό Νομαρχιακό Νοσοκομείο Μυτιλήνης για τη διενέργεια νεκροψίας – νεκροτομής.
Εντοπίστηκε, μεσημβρινές ώρες χθες 10-11-2017, μία (01) σορός αγοριού, αγνώστων λοιπών στοιχείων, στη θαλάσσια περιοχή «ΣΑΡΑΚΙΝΑ» Μανταμάδου Λέσβου.
Η ανωτέρω σορός, σε προχωρημένη σήψη, έφερε σορτς χρώματος μπλε και υποδήματα , μεταφέρθηκε στο Γενικό Νομαρχιακό Νοσοκομείο “ΒΟΣΤΑΝΕΙΟ”, για τη διενέργεια νεκροψίας – νεκροτομής.
Εντοπίστηκε, μεσημβρινές ώρες 06-11-2017, μία (01) σορός γυναίκας, αγνώστων λοιπών στοιχείων, στη θαλάσσια περιοχή Ασπροποτάμου Λέσβου.
Η ανωτέρω σορός γυναίκας, σε προχωρημένη σήψη, ηλικίας περίπου 15-18 ετών, η οποία έφερε μπλε φόρμα, μεταφέρθηκε στο Γενικό Νομαρχιακό Νοσοκομείο “ΒΟΣΤΑΝΕΙΟ”, για τη διενέργεια νεκροψίας – νεκροτομής.